2. ลักษณะการประกอบธุรกิจ

ประวัติความเป็นมาและพัฒนาการที่สำคัญ

บริษัท ราชธานีลิสซิ่ง จำกัด (มหาชน) ก่อตั้งเมื่อวันที่ 2 มิถุนายน 2531 ในนาม "บริษัท ราชธานี
ลิซซิ่ง จำกัด" ด้วยทุนจดทะเบียนเริ่มแรกจำนวน 6 ล้านบาท
โดยมีวัตถุประสงค์หลักเพื่อประกอบธุรกิจประเภทการให้บริการสินเชื่อเช่าซื้อรถยนต์มือสอง
โดยมีผู้เริ่มก่อตั้งบริษัทและบริหารงานร่วมกัน 2 กลุ่ม คือ กลุ่ม ”มิตรภาพส่งเสริมการลงทุน”
ซึ่งเป็นการรวมตัวของกลุ่มนักธุรกิจ และกลุ่ม “บัวหลวง”
ซึ่งมีประสบการณ์ในธุรกิจที่เกี่ยวข้องกับการจำหน่ายรถยนต์มือสองมาก่อน
โดยมีสัดส่วนการถือหุ้นในอัตรา 50 : 50 โดยมีคุณเจริญสุข กิจอิทธิ และคุณวิเชียร
ชินประพินพรเป็นตัวแทนผู้บริหารของกลุ่มแรก และคุณสุทัศน์ สถิตธรรมรัตน์
เป็นตัวแทนผู้บริหารของกลุ่มบัวหลวง

ในช่วงเริ่มต้นของการดำเนินกิจการ บริษัทมุ่งเน้นธุรกิจด้านการให้สินเชื่อเช่าซื้อรถยนต์มือสอง
ทั้งประเภทการให้สินเชื่อแก่ผู้ซื้อรถยนต์รายย่อยโดยผ่านผู้จำหน่ายรถยนต์มือสอง
และการให้สินเชื่อแก่ผู้จำหน่ายรถยนต์มือสองเพื่อใช้เป็นแหล่งเงินทุนในการจัดซื้อรถยนต์มาเพื่อจำหน่ายหรือที่เรียกว่าการให้สินเชื่อแบบ
Floor Plan ซึ่งการให้สินเชื่อทั้งสองประเภทของบริษัทในอดีตมีสัดส่วนใกล้เคียงกัน
อย่างไรก็ตามบริษัทได้ยกเลิกการให้บริการสินเชื่อแบบ Floor Plan นับตั้งแต่ปี 2538 เป็นต้นมา
และมุ่งเน้นเฉพาะการให้สินเชื่อเช่าซื้อรถยนต์มือสองแก่ผู้ซื้อรถยนต์รายย่อย
โดยมีทีมสินเชื่อให้บริการประจำถึงสถานที่จำหน่ายรถยนต์มือสองซึ่งติดต่อเป็นประจำกับบริษัท
และในปี 2543 บริษัทได้เข้าร่วมเป็นสมาชิกของสมาคมเช่าซื้อแห่งประเทศไทย

นับตั้งแต่เปิดดำเนินการมา บริษัทได้มีการเพิ่มทุนจดทะเบียนมาเป็นลำดับ
โดยได้เพิ่มทุนจดทะเบียนเป็นจำนวน 36 ล้านบาท ในปีเดียวกับที่บริษัทเปิดดำเนินการ ต่อมาในปี
2535 และปี 2538 บริษัทเพิ่มทุนจดทะเบียนเป็น 56 ล้านบาท และ 168 ล้านบาท ตามลำดับ ในปี
2545 ก่อนการเสนอขายหุ้นเพิ่มทุนในครั้งนี้ บริษัทได้จัดหาเงินทุนเพิ่มเติมเพื่อการขยายธุรกิจ
โดยการเพิ่มทุนจดทะเบียนจาก 168 ล้านบาท เป็น 208 ล้านบาท
ด้วยการออกและเสนอขายหุ้นสามัญเพิ่มทุนจำนวน 40 ล้านบาทให้แก่กลุ่มผู้ถือหุ้นเดิมของบริษัท
บริษัทได้แปรสภาพจากบริษัทจำกัดเป็นบริษัทมหาชนจำกัด พร้อมกับการเปลี่ยนชื่อบริษัทเป็น "บริษัท
ราชธานีลิสซิ่ง จำกัด (มหาชน)" ด้วยทุนจดทะเบียนเป็น 300 ล้านบาท ต่อมาในปี 2546
บริษัทได้เปลี่ยนแปลงมูลค่าหุ้นที่ตราไว้หุ้นละ 5 บาท เป็น 1 บาท และจัดสรรหุ้นสามัญเพิ่มทุนจำนวน
200 หุ้น เพื่อรองรับใบสำคัญแสดงสิทธิที่จะซื้อหุ้นสามัญที่จะเสนอขายให้แก่ผู้ถือหุ้นของบริษัท
ทำให้บริษัทเพิ่มทุนจดทะเบียนจาก 300 ล้านบาท เป็น 500 ล้านบาท ในปี 2547
ผู้ถือใบสำคัญแสดงสิทธิที่จะซื้อหุ้นสามัญชุดที่ 1 (THANI-W1) ชุดที่ 2 (THANI-W2) และชุดที่ 3
(THANI-W3) มาใช้สิทธิซื้อหุ้นสามัญจำนวน 99,688,065 หุ้น 1,800 หุ้น และ 1,266 หุ้น
ตามลำดับ รวมเป็น 99,691,131 หุ้น มูลค่าหุ้นละ 1 บาท
ซึ่งบริษัทได้จดทะเบียนเพิ่มทุนที่เรียกชำระแล้วกับกระทรวงพาณิชย์แล้วเสร็จ เมื่อวันที่ 20 มกราคม
2547 และต่อมาผู้ถือใบสำคัญแสดงสิทธิที่จะซื้อหุ้นสามัญชุดที่ 2 (THANI-W2) และชุดที่ 3
(THANI-W3) มาใช้สิทธิซื้อหุ้นสามัญจำนวน 830,010 หุ้น และ 553,339 หุ้น ตามลำดับ รวมเป็น
1,383,349 หุ้น มูลค่าหุ้นละ 1 บาท
บริษัทได้จดทะเบียนเพิ่มทุนที่เรียกชำระแล้วกับกระทรวงพาณิชย์แล้วเสร็จ เมื่อวันที่ 19 เมษายน
2547 และ ณ วันที่ 31 ธันวาคม 2547 และ 2546
มีใบสำคัญแสดงสิทธิที่จะซื้อหุ้นสามัญที่ยังไม่ได้ใช้สิทธิเป็นจำนวน 98,611,516 หน่วย และ
199,995,862 หน่วย ตามลำดับ ทำให้บริษัทมีทุนจดทะเบียนชำระแล้ว 401,074,480 บาท

ภาพรวมการประกอบธุรกิจของบริษัท

รถยนต์มือสองยังคงเป็นธุรกิจที่มีการแข่งขันสูงอย่างต่อเนื่อง ภาพโดยรวมรถยนต์ขนาดใหญ่ (ราคา
1 ล้านบาทขึ้นไป) ยังคงอยู่ในช่วงขาลง รวมถึงรถยนต์ที่มีขนาดซี.ซี.สูง (2500 ซี.ซี. ขึ้นไป)
อันเป็นผลโดยตรงจากราคาน้ำมันที่ขยับขึ้น ในทางตรงกันข้ามรถยนต์ขนาดเล็ก (ต่ำกว่า 2000
ซี.ซี.) และรถบรรทุกขนาดเล็ก (รถปิคอัพ) ยังคงเป็นตัวนำตลาดทั้งรถใหม่และรถเก่า
ครอบครองยอดขายเกินกว่าครึ่งหนึ่งของยอดขายรวม

สิ่งที่น่าสังเกตอีกอย่างหนึ่งคือ ราคารถใหม่และรถเก่า เริ่มมีราคาแตกต่างกันอย่างชัดเจน
ซึ่งไม่เคยเกิดขึ้นมาก่อน โดยเฉพาะในรถญี่ปุ่น และรถยนต์ขนาดเล็ก
อาจเป็นผลเนื่องมาจากเหตุผลหลายประการ

1.  ภาษีมูลค่าเพิ่ม ซึ่งผู้บริโภคเริ่มเห็นส่วนต่างของราคาผ่อนชัดขึ้นระหว่างรถยนต์เก่า
    และรถยนต์ใหม่ที่มีการเช่าซื้อ

2.  การจัดแคมเปญของรถยนต์ใหม่ที่เน้นการแข่งขันด้านราคา ดาวน์ต่ำ และดอกเบี้ยถูก ผ่อนนาน

3.  การเปลี่ยนรุ่นรถยนต์ที่มีการเปลี่ยนรุ่นมากขึ้น เร็วขึ้น ซึ่งก็เป็นอีกเหตุผลหนึ่ง

จากปัจจัยข้างต้นทำให้เกิดผลกระทบทางอ้อมอีกประการหนึ่ง
ซึ่งมีผลกระทบกับผลการดำเนินงานของทางบริษัทฯด้วยคือ ราคารถยนต์มือสอง
ซึ่งมีการปรับราคาลงมาตลอดอย่างต่อเนื่องตั้งแต่ปี 46 และเห็นได้ชัดที่สุดคือ ปี 47
ที่ราคารถทุกรุ่นทุกแบบมีการเปลี่ยนแปลงแบบที่ไม่เคยเกิดมาก่อน คือ
ราคาลงอย่างต่อเนื่องและเปอร์เซ็นสูงมาก บางรุ่นราคาลงถึง 50%
อันนี้ยังไม่รวมรถยนต์มือสองที่ราคาตกอยู่แล้ว เช่น รถยุโรปบางยี่ห้อ

ในทางตรงกันข้ามราคารถปิคอัพรถบรรทุกและรถขนส่งเพื่อการพาณิชย์กับสามารถคงราคาอยู่ได้ไม่เปลี่ยนแปลงทั้งราคารถใหม่และรถเก่า

ทางด้านผู้ค้ารถยนต์มือสองมีการเปลี่ยนแปลงอย่างเห็นได้ชัด โดยเฉพาะผู้ค้ารถระดับบน (700,000
บาทขึ้นไป) ต้องเลิกกิจการ หรือเปลี่ยนมาค้าขายรถบรรทุกเล็กหรือรถเก๋งขนาดเล็กแทน
และมีหลายคนที่ต้องเลิกกิจการหรือล้มละลายไป
ลูกค้าหันมาซื้อรถยนต์เก่าโดยมุ่งเน้นซื้อจากผู้ค้าที่ให้ความเชื่อมั่นสูง
ให้ความมั่นใจทางด้านเล่มทะเบียนและสภาพรถยนต์ที่สามารถรับประกันลูกค้าได้ จึงทำให้เกิดระบบ
Approved Used Car ขึ้นในหลายยี่ห้อ แต่ยังไม่ค่อยประสบความสำเร็จมากนัก
เพราะราคายังคงสูงกว่ารถตลาดรถยนต์ทั่วไปค่อนข้างมาก

ด้านผู้ให้บริการด้านสินเชื่อรถยนต์มือสอง ยังคงมีแนวโน้มว่าจะมีผู้เล่นเพิ่มขึ้น ทำให้การแข่งขันสูงขึ้น
ทั้งด้านบริการและอัตราดอกเบี้ย โดยเฉพาะผู้เล่นใหม่ๆ
มักใช้กลไกทางด้านอัตราดอกเบี้ยเป็นหลักในการนำมาทุ่มตลาด โดยเฉพาะรถยนต์ที่มีราคาสูง
(500,000 บาทขึ้นไป) รถบรรทุกเล็กและรถบรรทุกขนาดใหญ่
ยังคงเป็นตลาดที่เปิดกว้างให้ผู้เล่นทำตลาดกันได้ต่อไป ผู้ให้บริการหลายรายต้องเลิกกิจการ
โดยเฉพาะไฟแนนซ์ขนาดเล็กที่ไม่สามารถเข้าถึงแหล่งเงินทุนราคาถูกได้
เพราะฉะนั้นภาพรวมของรถปิคอัพและรถบรรทุกยังคงดูดี
และเป็นที่น่าสนใจอย่างมากของผู้ให้บริการเช่าซื้อในปี 2548 นี้

โครงสร้างรายได้ของบริษัท

โครงสร้างรายได้ของบริษัทตามงบการเงินสิ้นสุด ณ วันที่ 31 ธันวาคม 2547 และ 2546

  ------------------------------ ---------- --------- ---------- ---------
  รายได้                          2547                 2546       

                                 ล้านบาท     %         ล้านบาท     %

  1. รายได้จากสัญญาเช่าซื้อ                                           

  - รถยนต์นั่งส่วนบุคคล               132.24     56.85     98.57      60.63

  - รถยนต์เพื่อการพาณิชย์             47.83      20.56     32.94      20.26

  รวมรายได้จากสัญญาเช่าซื้อ           180.07     77.41     131.51     80.89

  2. รายได้อื่น                                                     

  - รายได้ค่าธรรมเนียมและค่าบริการ    7.89       3.39      6.80       4.18

  - รายได้ค่าปรับจากการผิดนัดชำระ     10.60      4.56      7.74       4.76

  - หนี้สูญได้รับคืน                   0.42       0.18      2.56       1.57

  - รายได้ค่านายหน้าเบี้ยประกัน        9.17       3.94      8.77       5.40

  - รายได้อื่น                      24.46      10.52     5.20       3.20

  รวมรายได้อื่น                     52.54      22.59     31.07      19.11

  รวมรายได้                       232.61     100.00    162.58     100.00
  ------------------------------ ---------- --------- ---------- ---------

การวางแผนการทำงานในปี 2548

1.  ยังคงมุ่งเน้นการทำสินเชื่อรถขนาดเล็ก
    โดยเฉพาะรถปิคอัพครอบคลุมพื้นที่ทั้งกรุงเทพฯและปริมณฑล

2.  การขยายสินเชื่อเช่าซื้อ ทางด้านรถบรรทุกหนัก ทั้งรถใหม่และรถเก่า โดยมีเป้าหมายอยู่ 100
    ล้านบาท สำหรับปี 2548

3.  วางแผนและศึกษาความเป็นไปได้ที่จะขยายสินเชื่อออกสู่จังหวัดใกล้เคียง
    โดยเฉพาะศึกษาการเปิดสาขาในจังหวัดใกล้เคียง เช่น ชลบุรี กาญจนบุรี สระบุรี

4.  ศึกษาเพื่อเพิ่มช่องทางการลงทุนในธุรกิจต่อเนื่องหรือเกี่ยวข้องกับรถยนต์ รวมถึงธุรกิจใหม่ฯ
    เพื่อเพิ่มช่องการลงทุนเข้าไปในภาคธุรกิจอื่นๆ

5.  การรักษาต้นทุนในการทำธุรกิจให้อยู่ในกรอบที่สามารถแข่งขันและทำกำไรได้

6.  การพยายามรักษาฐานลูกค้าเก่าๆและการปล่อยสินเชื่อให้มีคุณภาพน่าจะเป็นตัวเลือกอันดับแรกๆมากกว่าการโหมบุกสินเชื่อและขยายสินเชื่อให้มีการเติบโตมากๆอันเนื่องมาจาก
    ต้นทุนดอกเบี้ยที่กำลังอยู่ในขาขึ้นและการแข่งขันที่คาดว่าปี 2548 รถยนต์มือสอง
    จะมีผู้เล่นในระดับสถาบันการเงินขนาดใหญ่ลงมาเล่นมากขึ้น

7.  ปัญหาหลักที่เกิดขึ้นในปี 2547 ในการขยายสินเชื่อคือ การเพิ่มบุคลากรที่มีประสิทธิภาพ
    เจ้าหน้าที่สินเชื่อดูจะเป็นปัญหาหลักของเราในการขยายสินเชื่อปี 2548
    ด้วยเราต้องมุ่งพัฒนาและฝึกบุคลากรสินเชื่อขึ้นมาใหม่เพื่อทำตลาดและรักษาบุคลากรของบริษัทฯเอาไว้
    เพราะเริ่มมีการซื้อตัวและแย่งตัวบุคลากรสินเชื่อกันมากขึ้นแล้ว